CELEX: 32020R1020
Language: ro
Date: 2020-07-13 00:00:00
Title: Regulamentul de punere în aplicare (UE) 2020/1020 al Comisiei din 13 iulie 2020 de modificare a Regulamentului de punere în aplicare (UE) nr. 801/2014

14.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 225/15
               
            
         REGULAMENTUL DE PUNERE ÎN APLICARE (UE) 2020/1020 AL COMISIEI
         din 13 iulie 2020
         de modificare a Regulamentului de punere în aplicare (UE) nr. 801/2014
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare (1), în special articolul 17 alineatul (8),
         după consultarea Comitetului Fonduri pentru azil, migrație și integrare și pentru securitate internă,
         întrucât:
         
                     (1)
                  
                  
                     Articolul 2 alineatul (1) din Regulamentul de punere în aplicare (UE) nr. 801/2014 al Comisiei (2) prevede că, pentru a putea beneficia de plata sumei suplimentare aferente persoanelor relocate, persoanele vizate trebuie să fie relocate efectiv de la începutul perioadei în cauză și până la șase luni după încheierea acestei perioade.
                  
               
                     (2)
                  
                  
                     Cu toate acestea, eforturile Uniunii în materie de relocare depuse de statele membre au fost afectate de pandemia de COVID-19 într-un mod fără precedent. Din cauza crizei, statele membre au fost nevoite să suspende operațiunile de relocare și să impună restricții la intrarea pe teritoriul lor.
                  
               
                     (3)
                  
                  
                     În plus, Înaltul Comisariat al Națiunilor Unite pentru Refugiați (UNHCR) și Organizația Internațională pentru Migrație (OIM), partenerii-cheie ai statelor membre pentru relocare, și-au suspendat temporar operațiunile în contextul pandemiei de COVID-19. În plus, ca urmare a interdicțiilor de călătorie emise de multe prime țări de azil, statele membre nu pot desfășura, în condițiile actuale, misiuni de selectare în vederea relocării.
                  
               
                     (4)
                  
                  
                     Impactul pandemiei de COVID-19 are implicații serioase nu numai în ceea ce privește punerea în aplicare a angajamentelor de relocare, dar și în ceea ce privește capacitatea de absorbție în cadrul Fondului pentru azil, migrație și integrare.
                  
               
                     (5)
                  
                  
                     Pentru a respecta angajamentul ferm al statelor membre în ceea ce privește acțiunile de relocare, este necesar să se asigure faptul că sprijinul financiar corespunzător este utilizat în mod flexibil și eficace.
                  
               
                     (6)
                  
                  
                     În acest scop, este oportun să se prelungească termenul de punere în aplicare pentru perioada de relocare care acoperă anii 2018, 2019 și 2020 de la 30 iunie 2021 la 31 decembrie 2021.
                  
               
                     (7)
                  
                  
                     Irlanda are obligații în temeiul Regulamentului (UE) nr. 516/2014 și, prin urmare, prezentul regulament este obligatoriu pentru aceasta.
                  
               
                     (8)
                  
                  
                     Regatul Unit are obligații în temeiul Regulamentului (UE) nr. 516/2014 și, prin urmare, prezentul regulament este obligatoriu pentru acesta. În conformitate cu articolul 138 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (3), dreptul aplicabil al Uniunii, inclusiv normele privind corecțiile financiare și verificarea conturilor, va continua să se aplice Regatului Unit după 31 decembrie 2020 și până la încheierea respectivelor programe și activități ale Uniunii.
                  
               
                     (9)
                  
                  
                     Danemarca nu are obligații în temeiul Regulamentului (UE) nr. 516/2014 sau al prezentului regulament.
                  
               
                     (10)
                  
                  
                     Dat fiind caracterul urgent al situației legate de pandemia de COVID-19, este oportun ca prezentul regulament să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (11)
                  
                  
                     Prin urmare, Regulamentul de punere în aplicare (UE) nr. 801/2014 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            La articolul 2 din Regulamentul de punere în aplicare (UE) nr. 801/2014, alineatul (1) se înlocuiește cu următorul text:
            
               
                  „(1)   Pentru ca statele membre să poată beneficia de plata sumei suplimentare, persoanele vizate trebuie să fie efectiv relocate de la începutul perioadei în cauză și până la șase luni după încheierea acestei perioade. Cu toate acestea, pentru perioada de relocare menționată la articolul 1 alineatul (1) litera (c), persoanele vizate trebuie să fie efectiv relocate de la începutul perioadei în cauză și până la douăsprezece luni după încheierea acestei perioade.
                  Statele membre păstrează informațiile necesare pentru a permite identificarea corespunzătoare a persoanelor relocate și a datei relocării acestora.
                  Pentru persoanele care se încadrează în oricare dintre categoriile prioritare și în oricare dintre grupurile de persoane menționate la articolul 17 alineatul (2) din Regulamentul (UE) nr. 516/2014, statele membre păstrează, de asemenea, elementele doveditoare în sensul apartenenței la categoria prioritară sau la grupul de persoane relevante.”
               
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 13 iulie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 150, 20.5.2014, p. 168.
         
            (2)  Regulamentul de punere în aplicare (UE) nr. 801/2014 al Comisiei din 24 iulie 2014 de stabilire a calendarului și a altor condiții de punere în aplicare referitoare la mecanismul de alocare a resurselor pentru Programul de relocare al Uniunii în cadrul Fondului pentru azil, migrație și integrare (JO L 219, 25.7.2014, p. 19).
         
            (3)  JO CI 384, 12.11.2019, p. 1.